Pa en baba saam vermoorArgieffoto: Nico Strydom ŉ Pa en sy sewe maande oue baba is Woensdagaand in hul huis op Veeplaas in die Oos-Kaap doodgeskiet in ŉ voorval wat volgens polisie na ŉ huurmoord lyk. Kapt. André Beetge, Oos-Kaapse polisiewoordvoerder, sê die 40-jarige man, ’n 32-jarige vrou en hul babadogtertjie het saam in dieselfde bed in hul huis in Mabasostraat geslaap toe twee verdagtes die huis se voordeur omstreeks 22:00 oopgeskop het. Een van die verdagtes het verskeie skote op die pa en baba afgevuur terwyl die ma onder die beddegoed weggekruip het. Volgens Beetge het beide pa en dogter, intussen as Siyabulela en Asesakhe Vena geïdentifiseer, op die toneel gesterf. Die ma is wonderbaarlik nie gewond nie. Die twee verdagtes het met leë hande van die toneel gevlug. Die motief vir die moorde is op die stadium nog onbekend, sê Beetge, maar alle moontlike leidrade word ondersoek. Die polisie doen ŉ beroep op enigeen met inligting rakende die voorval om kol. Willie Mayi by 082 697 5914 te skakel.